**ELŐTERJESZTÉS**

**Tájékoztató a balatonberényi volt gyermeküdülő helyzetéről**

Szombathely Megyei Jogú Város Közgyűlése a 149/2013. (III. 28.) Kgy. számú határozatával úgy döntött, hogy az egykor a Vas Megyei Önkormányzat tulajdonában álló Balatonberényi Gyermeküdülő területének (Balatonberény 657/20 hrsz.-ú, „kivett üdülőépület, udvar” és 02/16 hrsz.-ú „strandfürdő” ingatlanok) ingyenes önkormányzati tulajdonba adását kezdeményezi a tulajdonos Magyar Állam jogait gyakorló Magyar Nemzeti Vagyonkezelő Zrt.-nél.

A 2014-ben benyújtott igénybejelentés értelmében Szombathely Megyei Jogú Város Önkormányzata a kérelemmel érintett ingatlanokat Magyarország helyi önkormányzatairól szóló 2011. évi CLXXXIX. törvény 13. § (1) bekezdés 15. pontja szerinti feladat, sport- és ifjúsági ügyek ellátásának elősegítése érdekében kívánta tulajdonba venni gyermeküdülő és szabadidőközpont üzemeltetése céljából.

Az igénybejelentésre – 2016. május 25-én kelt levelében – az MNV Zrt. azt a tájékoztatást adta, hogy a balatonberényi 657/20 hrsz.-ú, természetben Balatonberény, Hétvezér u. 8. szám alatti ingatlan állami feladat ellátásához szükséges, az ingatlan-nyilvántartásban bejegyzett vagyonkezelője az Erzsébet Vagyonkezelő Kft. (EVK), és mivel a két földrészlet (657/20 hrsz. és 02/16 hrsz.) egy birtoktestet alkot, fizikailag nincsenek leválasztva, az ingyenes tulajdonba adásra egyik terület vonatkozásában sincs lehetőség.

Fenti levél megérkezését követően Önkormányzatunk jelezte a tulajdonosi joggyakorló MNV Zrt. felé, hogy értesüléseink szerint az EVK az Erzsébet Program keretében nem hasznosítja a hivatkozott ingatlanokat, így az ingyenes önkormányzati tulajdonba adásra vonatkozó igényünket – mindkét földrészlet vonatkozásában – továbbra is fenntartottuk.

Újabb válaszában a tulajdonos képviselője kifejtette, hogy az állami vagyonnal való gazdálkodásról szóló 254/2007. (X. 4.) Korm. rendelet 51. § (2) bekezdésére figyelemmel nem adható ingyenes tulajdonba olyan vagyonelem, amely valamely állami feladat ellátásához vagy – értékesítése esetén – a költségvetési bevételi irányzatok teljesítéséhez szükséges. Mivel tárgyi ügyben ez utóbbi eset áll fenn, az ingatlanok ingyenes önkormányzati tulajdonba adása kizárt.

Felhívta ugyanakkor a figyelmet, hogy amennyiben a szóban forgó földrészleteknek az MNV Zrt. által üzemeltetett Elektronikus Aukciós Rendszeren (EAR) történő meghirdetése várható, úgy a hirdetmény közzétételével egyidejűleg Önkormányzatunkat is értesíteni fogják az árverezőként történő csatlakozás lehetőségéről.

Az MNV Zrt. 2017. július 5-én kelt tájékoztatása szerint az ingatlanok 2016. december 15-én kerültek az EVK vagyonkezeléséből az MNV Zrt. közvetlen kezelésébe, az EAR-ben való meghirdetésük pedig 2017. őszén várható.

Mivel az értékesítésre történő meghirdetés, valamint a földrészletek hasznosításáról szóló döntés a megadott időpontban és a későbbiekben is elmaradt, Szombathely Megyei Jogú Város Közgyűlése 598/2019. (XII. 19.) Kgy. számú határozatával felkérte a polgármestert, hogy kezdjen újabb tárgyalásokat a tulajdonosi joggyakorlóval az ingyenes tulajdonba-, vagy használatba adás lehetőségéről.

Önkormányzatunknak a fenti közgyűlési határozat alapján írt megkeresésére válaszolva, 2020. március 11-én kelt levelében az MNV Zrt. azt közölte, hogy a vagyongazdálkodási szempontokat szem előtt tartva, az ingyenes tulajdonba- vagy használatba adással szemben, az ingatlanok értékesítés útján történő hasznosítását preferálja, és az értékesítésre vonatkozó eljárás már folyamatban van. A levél ismét tartalmazta a meghirdetés időpontjáról történő tájékoztatás ígéretét.

2021. május 10. napján a balatonberényi 657/20 hrsz.-ú, 15903 m² nagyságú, üdülőépület és udvar megnevezésű ingatlan, valamint az abban található ingóságok – Önkormányzatunk értesítése nélkül – árverésre meghirdetésre kerültek bruttó 527.760.000,-Ft kikiáltási áron, melyből az ingóságok értéke bruttó 710.000,-Ft.

Az árverezett tétel megtekintésére az árverező 2021. május 12. 13.00 órától 13.30 óráig biztosított lehetőséget.

Az árverési biztosíték mértéke 131.940.000,-Ft volt, melyet 2021. május 13. délután 16.00 óráig kellett megfizetni az MNV Zrt. Központi Aukciós Számla nevű számlájára.

A licit időszak 2021. május 17-én 8.00 órától 2021. május 25-én 21.00 óráig tartott. Az árverésre bocsátott ingatlan a hozzá tartozó ingóságokkal együtt a kikiáltási áron kelt el.

Mivel az MNV Zrt. az ingatlan árverésre történő meghirdetéséről – ígérete ellenére – nem tájékoztatta Önkormányzatunkat, és az árverés meghirdetésétől annak befejezéséig mindössze 15 nap telt el, az értékesítési folyamat egésze a pályázaton való részvételünket lehetetlenné tette.

A balatonberényi 02/16 hrsz.-ú, 2430 m² területű, strandfürdő megnevezésű földrészlet árverésére nem került sor.

Az érintett ingatlanokra vonatkozó szabályozási tervi kivonat és kataszteri térkép jelen előterjesztés 1. számú melléklete.

**Szombathely, 2021. június 16.**

**/: Dr. Nemény András :/**

**Határozati javaslat**

**........../2021. (VI…..) Kgy. sz. határozat**

A Közgyűlés a Balatonberény 657/20 hrsz.-ú és 02/16 hrsz.-ú, a volt gyermeküdülő területét képező ingatlanok helyzetével kapcsolatos tájékoztatót megismerte, és azt tudomásul veszi.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal